范成大
廛居久不见山，或劝作小楼以助登览，又力不
结庐占城市，初岂卜云吉。
谒医并治庖，二事便衰疾。
乘除徐自笑，翻觉此计失。
经年不见山，无异处暗室。
平生痼烟霞，岁晚成俗物。
安得百尺楼，屋上高突兀。
列岫拥青来，爽气助占毕。
尝试与匠谋，工费蜡毛出。
俸余强弩末，家事空囊涩。
经营十年余，高兴竟萧瑟。
人生不如意，十事常六七。
身今况迟暮，长算屈短日。
纵成此段奇，发白何由漆。
且学商山翁，弯跧蛰霜橘。